भोपाल में प्रशिक्षण लेने वाले 12 विद्यार्थियों का बीबीए ने किया सम्मान
प्रोत्साहन तलावली हाईस्कूल के बच्चों ने सीखी विधाओं का प्रदर्शन किया
भास्कर संवाददाता | झाबुआ
शासकीय हाईस्कूल तलावली के 12 छात्र-छात्राओं ने भोपाल में डेढ़ महीने रहकर विभिन्न विधाओं का प्रशिक्षण प्राप्त किया। शाला के दो विद्यार्थियों का ओलंपियाड के लिए भी चयन हुआ है। इस दौरान विद्यार्थियों ने भोपाल में सीखी विधाओं का प्रदर्शन किया। सभी 12 छात्र-छात्राओं के लिए स्कूल में स्वागत व सम्मान समारोह रखा गया।
कार्यक्रम में बचपन बचाओ आंदोलन के जिलाध्यक्ष रामप्रसाद वर्मा ने कहा उन्होंने दो बार भोपाल जाकर छात्र-छात्राओं की प्रतिभा को देखा। यहां इन छात्र-छात्राओं को देशभर से विभिन्न क्षेत्रों में काबिलियत हासिल लोगों ने भी मार्गदर्शन दिया। उन्होंने बताया इस आदिवासी बहुल जिले में भी प्रतिभाओं की कोई कमी नहीं है। आवश्यकता है तो बस उन्हें तराशने की। बाद में सभी छात्र-छात्राओं का पुष्पामाला पहनाकर बचपन बचाओ आंदोलन के पदाधिकारियों द्वारा स्वागत किया गया। अंत में प्रशिक्षण प्राप्त छात्र-छात्राओं ने योग की प्रस्तुति दी। उनके आसन देख अतिथियों ने सराहना की। योग की देश की सबसे कठिनतम जल नेती आसन, सूत्र नेती, ओंकार आसन के साथ पेड़ों पर रस्सी के सहारे लटककर शयना आसन, पदमा आसन कर सभी को आश्चर्यचकित कर दिया। आभार प्रधान अध्यापक जितेंद्रसिंह सोलंकी व अरुण डामोर ने माना।
इन विद्यार्थियों ने भोपाल में लिया प्रशिक्षण : कक्षा 9वीं के छात्र उदयसिंह खपेड़, मानिया मेड़ा, रेखा भूरिया, कक्षा 7वीं की सपना भूरिया, ममता डामोर, मनीषा भूरिया, रेखा कोमलसिंह, शिवराज वागुल, नवलसिंह देवल, महेश कोचरा, इंदिरा भाबोर ने भोपाल के भारतीय अनुसंधान केंद्र में 3 जनवरी से 20 फरवरी तक रहकर ब्यूटीशियन, हेंडीक्राफट, योग, तीरंदाजी का प्रशिक्षण प्राप्त किया। संस्था के 2 छात्र उदयसिंह खपेड़ एवं रेखा भूरिया 21 एवं 22 अक्टूबर को होने वाले ओलंपियाड में योग के क्षेत्र में अपना प्रदर्शन करेंगे। इस अवसर पर तीरंदाजी के राष्ट्रीय स्तर के खिलाड़ी मड़िया भाबोर एवं कमता मेड़ा ने डेढ़ महीने तक भोपाल में रहकर सफल प्रशिक्षण प्राप्त कर लौटे सभी छात्र-छात्राओं के उज्ज्वल भविष्य की कामना की।
hin_Deva hin_Deva bho_Deva hin_Deva hin_Deva hin_Deva